4. nap

Mohos tőzegláp- Szent Anna -tó- Kézdivásárhely- Nyergestető

Csütörtök reggel korán kellett kelnünk, mert sok program várt ránk. Miután megettük a finom bundáskenyeret, felszálltunk a buszra. Körülbelül másfél óra múlva megérkeztünk az első helyszínhez, a Mohos tőzegláphoz, mely európai szinten is egy természeti ritkaság.

A mohos tőzegláp egy 1050 méter magasan fekvő tőzegmohával befedett terület Hargita megyében. Egy krátermaradványban fekvő tó volt ez régen, s az egész területet víz borította. De az egykori Mohos-tó vize teljesen eltűnt, s főleg tőzegmohával befedett láp maradt utána. Ma már csak 2 tószemet tudnak megnézni a látogatók. Farönkökön kellett bejárnunk a tőzegláp területét, hiszen ha máshová lépünk, könnyen elsüllyedtünk volna. Azt is megengedték, hogy egy- két helyen letegyük a lábunkat pár másodpercre, megnézni, hogy milyen süppedős az a talaj, ami felett járunk.

Ezután a természetvédelmi terület másik krátermaradványa felé indultunk, amelyben a Szent Anna – tó alakult ki. Miközben ehhez a tóhoz sétáltunk, találtunk a hegyoldalban egy "büdös kőnek" nevezett hegyoldalt. Ott bele lehetett szagolni egy kis mélyedésbe, és teljesen olyan volt, mint mikor a szódavíz felmegy az orrodba.

Ezután értünk le a Szent Anna- tóhoz. A Szent Anna- tó tehát egy krátertó, ami egy kialudt vulkáni kráterben található. A legmélyebb pontja körülbelül 7 méter. Sajnos ez a mélység folyamatosan csökken. Versenyeket és speciális rendezvényeket kivéve 2018 áprilisa óta tilos benne fürdeni. A tó legendája egy Anna nevű lányhoz fűződik, aki nem szeretett volna férjhez menni, és az esküvő estéjén a tóba vetette magát. Innen megint egy hosszú út várt ránk Bálványosfürdőig. Nem, nem egy fürdőt kell elképzelni vízi csúszdákkal. Itt a vulkáni utóműködés miatt kialakult mofetták találhatóak. A mofettákból előtörő gáz és víz kénnel van tele, és emiatt elég orrfacsaró először. Itt többen is kipróbáltak egy kisebb medencét, amelyről tudni illik, hogy iszonyatosan hideg volt. A lábunk szinte lefagyott az első pillanatban! A motettákban a gázt gyufával és buborékfújóval vizsgáltuk meg. Ez úgy működött, hogy ahol már elaludt a gyufa, annál lejjebb nem lehetett hajolni, különben a halálos gáz bejutott volna a szervezetünkbe.

Ezután megint buszra szálltunk, és elindultunk Kézdivásárhely felé. A település nevezetessége a Céhtörténeti Múzeum, melyet 1972 tavaszán avattak fel. A céhek elsősorban iparosok vagy kereskedők érdekvédelmi társulásai. A múzeum bemutatja a régi foglalkozások - mint például csizmadiák, tímárok, szabók - szerszámait és a műhelyek berendezési tárgyait. Mindegyik teremben írásos dokumentumokat, zászlókat, ládákat és a különböző céhek, kézművesek tábláit is megfigyelhetjük. A törté- nelmi jellegű kiállítás a város gazdasági és szociális fejlődését tükrözi.

A múzeum egyik érdekessége az Andris és Zsuzsi baba kiállítás, mely 3 teremben található. Az 55 cm magas, mozgatható végtagú hajas babákon a történelmi Erdély népviseleteit mutatják be.

De mire Kézdivásárhelyre értünk, a múzeum sajnos már zárva volt. Így végül egy magángyűjteményt tekintettünk meg: lakatok, kulcstartók, festmények, mindenféle dolgok voltak itt összegyűjtve. A tulajdonos Petőfi Sándor életéről is többet tudott, mint a hivatalos irodalom könyvek, és mi érdeklődve hallgattuk előadását. De sietni kellett, hiszen a hosszú nap után várt még ránk egy program: Nyergestető.

Nyergestető egy emlékhely: az 1848-49-es szabadságharcban ezen a helyen elhunyt mintegy 1000 fiatal katona temetője, akik a szoros védelmében életüket áldozva szálltak szembe a mintegy 12 000 fős orosz-osztrák túlerő ellen. Itt egyik társunk egy verset is elmondott emléküknek tisztelegve.

Majd a 2012-ben Cs. Nagy Lajos bácsi – iskolánk egykori tanára - által készített kopjafák újrafestése volt a feladat. Ezután megemlékeztünk tanár úrról és közösen elénekeltük a himnuszt. Utána újra buszra szálltunk és megkezdtük az utunkat a szállásunk felé. Elég késő volt már, mikor hazaértünk. A finom vacsora után már mentünk is aludni, hogy kipihentek legyünk másnapra.